**Берекет Бақытжанұлы Кәрібаев**

**ҚР ҰҒА академигі,**

**әл-Фараби атындағы Қазақ ұлттық**

 **университетінің профессоры,**

**тарих ғылымдарының докторы**

**Алдияр батыр – көрнекті тарихи тұлға**

Қазақ Елінің үш мыңжылдық тарихында Ұлы Дала аумағында әлемдік тарих пен Отандық тарихымызда алатын маңызы зор, ықпалы мен әсері тегеурінді қаншама оқиғалар болып өтті. Бірнеше империялар мен бірнеше ондаған мемлекеттер, дүние жүзілік тарихта алар орны ерекше аса маңызды оқиғалар, әлемдік тарих пен ел тарихында әлі күнге дейін есімдері ұмытылмаған көрнекті тарихи тұлғалар өмір сүріп, тарихымызды айшықтандырып отыр. Өкінішке орай, бірнеше ғасыр бұрын өз мемлекеттілігінен айырылған Қазақ Елінің саяси тізгіні басқаның қолында болса, сонымен бірге халықтың рухани байлығының маңызды бөлігі – төл тарихы мен оны зерттеу де солардың иелігінде еді. Тек тәуелсіздік жылдарынан бастап қана қазақ елі өз тарихын толық танып білуге мүмкіндік ала бастады.

 Қазақ Елінің Тәуелсіздік кезеңіндегі әр күні, әр жылы тарих қойнауына енген сайын халқымыз бірнеше мыңжылдық тарихымыздағы жарқын беттерді жаңаша оқып, небір тарихи тұлғаларымызды танып-біліп жатыр. Тәуелсіздікке дейінгі тарихи танымымыз бен тәуелсіздік кезеңіндегі тарихи танымымыз салыстыруға келмейтін дүниеге айналғандай. Соңғы отыз жылдан астам уақыт ішінде Отандық тарих ғылымы теориялық-әдістемелік жағынан, ғылыми -практикалық жағынан алға дамып, халқымыздың рухани сұраныстарына ғылыми тұрғыда жауап беруде. Бұл үдерістің күн санап өсіп, ұлғайып жатқанын көрудеміз.

 Кешегі кеңестік кезеңде қоғамтанушы мамандарға, оның ішінде тарихшыларға арналған дайын және жалғыз ғана үстем маркстік-лениндік методология болды. Жетпіс жылдай осы методологияға сүйенген қоғамтанушы мамандар үшін тәуелсіздігіміздің алғашқы жылдары одан бірден арыла қою қандай қиындықтар туғызса, ескінің орнына келген жаңа өркениеттік ұстанымды қабылдай қою да сондай қиындықтар туғызғанын бәріміз білеміз. Соған қарамастан жаңа ұстанымның толық жеңіске жетуі отандық тарих ғылымындағы ең үлкен жетістік деуге болады. Екі ұстаным арасында қандай басты айырмашылық бар десеңіз, ол мынада. Бұрынғы маркстік методологияның негізіне таптық принцип алынып, бір кеңістіктегі халық қанаушы және қаналушы, немесе үстем және төменгі тап болып екіге бөлінді де, тарих жеңген таптың көзқарасы тұрғысынан жазылды. Сөйтіп, халықтың бір бөлігінің тарихы ғана жазылды, зерттелді, оқытылды және ресми тұрғыда қарастырылды.

 Ал халықтың екінші бөлігінің тарихы таптық тұрғыда жат деп танылып, оның зерттелуіне ресми тыйым салынды, ресми билік халықтың санасынан өшіруге бағытталған саясат жүргізді. Соның нәтижесінде XX ғасырдың 20-90-шы жылдары аралығында маркстік методологияның үстемдік құрған кезеңінде қазақ халқының небір асылдарына – хандары мен сұлтандарына, билері мен батырларына, ақындары мен шайырларына, дін қайраткерлеріне, XX ғасыр басындағы ұлт қайраткерлеріне тағы басқа көптеген тарихи тұлғаларына өз елінің тарихынан орын берілмеді. Қазақ елінің қаншама буын өкілдері кеңестік кезеңінде өз тарихынан толыққанды сусамай, нәр алмай шықты.

 Ал маркстік методологияны ауыстырған - өркениеттік ұстаным дегеніміз таптық ұстанымға қарсы - халықтық, ұлттық көзқарастың негізі дегенді білдіреді. Тәуелсіздігіміздің алғашқы жылдары қоғамтану саласындағы негізгі теориялық мәселе – бұрынғы мен жаңа ұстанымдар арасындағы күрес жаңаның пайдасына қарай оң шешілгендіктен, тарихшыларымыз да жаңа ұстанымға сүйеніп, тарихымызды зерттеуге белсене кіріседі. Соның нәтижесінде ел үшін тер төгіп, жанын берген небір тарихи тұлғаларымыз өз халқына қайта оралды. Олардың көпшілігінің есімдерін мәңгі есте қалдыру үшін оларға ауылдар мен елді мекендерге, мектептер мен көшелерге олардың есімдері берілді, ескерткіштер орнатыла бастады.

 Алғаш рет 1993 жылы «Орбұлақ шайқасының» 350 жылдығына орай арнайы үкіметтің қаулысы шығып, тарихи дата - тарихи мерекеге айналып, арнайы ресми түрде тойланды. Соның аясында қазақ - жоңғар соғыстарында ел билеген хандар мен сұлтандарымыздың, қол бастаған батырларымыздың, ел бірлігін ту еткен билеріміздің тұлғалық болмыстарын зерттеу ісі қолға алына басталды. Бұл үдеріс әлі күнге дейін жалғасын тауып келеді және жалғаса береді де. Осылайша, ұлт тарихына тереңдеу арқылы қаншама тарихи тұлғаларымыз қайта тірілді. Оларды зерттеу, зерделеу, халқымен қайта қауыштыру, есімдерін халықтың жадында мәңгі қалдыру шаралары жүзеге асырылып жатыр. Азғантай ғана уақыт ішінде қаншама тарихи тұлғаларымыз, оның ішінде батырларымыз туған халқымен қайта қауышты және әлі де қауышып жатыр. Қаракерей Қабанбай, Қанжығалы Бөгенбай, Шақшақ Жәнібек, Керей ер Жәнібек, Табын Бөқенбай, Тама Есет, Шапырашты Қарасай, Наурызбай және тағы басқа жүздеген батырларымыздың есімдері халық жадынан өшпестей орын алды. Сондай тұлғалар қатарына біз қарастырғалы отырған – Найманның Садыр руынан шыққан Алдияр батыр да жатады.

 Кешегі өткен замандарда, әсіресе XVII-XVIII ғасырлардағы батырлар туралы зерттеу жұмыстарын жүргізгенде әрбір зерттеуші назар аударар мынадай жәйттер бар. Біріншіден, ел басына қара бұлт үйіріліп, елдіктің ертеңі бұлыңғырға айналған тұста қолына найзасын алып, атқа қонған тұлғаларымыздың бәрі - батыр деген атаққа лайықты. Екіншіден, сын сағаттарда өз руының жасағына басшы болып, қан майдандарға атойлап кірген, жауымен жекпе - жектерде жеңістерге жеткен тұлғаларымыз, олар да батырлар. Өкінішке орай, бұл санаттағы батырларымыз өте көп, бірақ олардың есімдерін бүкіл халық түгілі тікелей ұрпақтарының өздері естен шығарған. Ал есте қалғандарының ерліктері ғажайып аңыздармен астасып жатыр.

 Үшіншіден, кейбір батырларымыздың есімдері кеңестік кезеңде айтылмаса да халықтың тарихи жадында мәңгі сақталынып қалды. Өйткені халықтың өзі ол батырлардың есімдерін өз руларына ұран етіп алып, рухын көтеру үшін сол есімдерді атап, рух шақырады. Қазақтың ру-тайпалық құрылымында 43 тайпа, олардың әрқайсысы 12 рудан тұрса және әр рудың өз ұраны болатынын ескерсек, санай беріңіздер, қанша ұран шығады екен. Әрбір ұранның артында белгілі бір тарихи тұлғаның есімі тұр. Қазіргі таңда көп болса біз есімін ұран еткен елу-алпыстай тұлғаны танып білдік деуге болар. Ал танып білмеген, әлі күнге дейін өз зерттеушілерін күтіп жатқан есімдер қаншама. Біз ол жұмыстарды алдағы күндердің еншісі деп есептейік.

 Біз сөз еткелі отырған тарихи тұлға Алдияр батыр жәй батыр емес, есімін өз руы ұран еткен батыр. Өмірден озғанына 300 жылдан аса уақыт өтсе де өз жұрты оның есімін естен шығармай, жадында сақтап келеді. Және де елі мен жұрты тұрғанда Алдияр батырдың есімі ұмытылмай сақтала береді. Бұл дегеніміз – Алдияр батыр туралы ең басты дерек болып саналады. Сондықтанда мұндай батырлар туралы зерттеулер жүргізіп, оның тарихымыздағы орны мен рөлін анықтау біздің міндетімізге жатады. Олай болса, тарихи тұлға – Алдияр батыр туралы зерттеуімізге кіріселік.

 Алдыменен, Алдияр батыр жөніндегі ғылымға белгілі деректерге тоқталалық.

 Алдияр батырға қатысты деректердің басым бөлігі ауыз әдебиетінің материалдарында, оның ішінде шежірелік деректерде көп кездеседі[1; 2; 3; 4; 5; 6; 7;]. Бұл шежірелік материалдардың бәрінде Алдияр батыр есімі Садыр руындағы Түгелбай рулық бөлімінің Діңгеліс тармағына жататын Елкеден туатын (Елеке) төрт ұлдың бірі ретінде айтылады. Шежірелерде Алдиярдың батыр болғандығы айтылады да, одан әрі оларда Алдияр батырдың өз кіндігінен таралатын ұрпақтары туралы жалғасады. Шежірелік материалдармен қатар Алдияр батыр туралы бірнеше ауызша тарихи аңыз - әңгімелер топтамасы М.Тынышбаевтың еңбегінде кездеседі[8]. Кеңестік кезеңде есімін айтуға болмайтын М.Тынышбаев есімі халқыменен тәуелсіздіктің алғашқы жылдары қайта қауышып, оның ғылыми еңбектері қайта жариялана бастады[9,220-223]. М.Тынышбаев бұл ауызша материалдарды Алдияр батырдың Қуат атты кіші ұлының жетінші ұрпағы Дайыржан Арапұлынан жазып алғанын атап өтеді[9, 220]. Бүгінгі күндері Алдияр батырға қатысты айналымда жүрген материалдардың бәрі осы Дайыржан Арапұлының ауызша айтқан материалдары болып саналады. Өткен ғасырдың 20-шы жылдарында Алдияр батыр туралы арнайы зерттеулер жүргізілген болса, онда батырдың ұрпақтарынан ол туралы қаншама аңыз-әңгімелер жазып алуға болар еді. Тек қана «әттең-ай» деумен шектеліп қана қоясың.

 Алдияр батырға қатысты жанама деректер XVIII-XX ғасырлардағы орыс тіліндегі ресми құжаттарда да кездеседі. Дерек жинақтарының бірінде 1738 жылы тамыз айының басында Орынборда орыс патшасының билігін мойындаған 56 қазақ билері мен батырларының тізімі жарияланады. Олардың ішінде Алдияр батырдың үлкен ұлы, Найман тайпасының бір бөліміне басшылық жасаған – Кенжебай Алдияровтың да есімі айтылады[10, 43-46]. Бұл деректен әкенің орнын үлкен ұлдардың бірі басқанын көруге болады.

 Батырға қатысты жанама деректерді XX ғасыр басындағы Ресей империясының қазақтардың жер пайдалануы жөніндегі әр уезге, әр ауылға қатысты жүргізген статистикалық материалдарынан да кездестіруге болады[11; 12].

 Қазақ Елі тәуелсіздік алғаннан кейін Алдияр батыр есімі зерттеушілеріміздің назарына ілігіп, оның тарихи болмысы анықтала бастады. 1996 жылы тарихшы Ә.Хасеновтың монографиясында Алдияр батыр Тәуке ханның батырларының бірі болғандығы және ерлік істері қарастырылады[13; 14,264-265]. Сондай-ақ 1998 жылы жарық көрген Қазақстан. Ұлттық энциклопедиясының бірінші томында Алдияр батыр жөнінде материал жарық көрді[15,263-264].

 Көріп отырғанымыздай «Алмас қылыш қап түбінде жатпайды» дегендей, таптық ұстанымға сүйенген кеңестік тарихнама ондаған жылдар бойы Алдияр батырдың есімін ұлт тарихынан өшіруге тырысқанымен, одан ештеңе шығара алмады. Халықтың, өз жұртының жадында мәңгі сақталған есім тәуелсіздіктің алғашқы жылдарынан бастап-ақ халқымен қайта қауыша бастады. Ал қазіргі таңдағы біздердің және тағы басқа мамандардың Алдияр батыр туралы еңбектері тұлға есімінің Отандық тарихтың беттерінде берік орныға бастағанын білдіреді.

 Енді Алдияр батыр жөніндегі зерттеулеріміздің алғашқы мәселелеріне кіріселік. Ол әрине, батырдың шығу тегі, ата-бабасы жөнінде болмақ.

 Алдияр батырдың шыққан тегі – Найманның «төрт Төлегетай» немесе Төлегетай рулар бірлестігіндегі Садыр руы. М.Тынышбаев өз еңбегінде Алдияр батырдың шежіресін былайша көрсеткен: «Садыр – Тоң – Түгелбай – Жанатай – Жәдік – Діңгеліс – Елке - Алдияр»[9,223]. Біз төменде осы нұсқаны кеңірек көрсетейік.

 Қолымыздағы шежірелік деректердің бәрі дерлік Садыр руының өз ішінде үш рулық бөлімге бөлінетіндігін көрсетеді. Олар – **Тоң, Шүйе** және **Шаржетім** (Саржетім). Алдияр батыр Тоң ру бөліміне жатады, ал ол өз ішінде **Түгелбай, Есенқұл** және **Өзбек** атты үш ру бөлімшесіне жіктеледі.

Түгелбай ру бөлімшесі – бүкіл Садыр руындағы сан жағынан көп өсіп-өнген, тармақтары кең жайылған екі бөлімшенің бірі, біріншісі – Есенқұл болса, екіншісі – осы Түгелбай ру бөлімшесі. Шежірелік материалдар бойынша Тоңның бәйбішесінен Түгелбай туған да, екінші әйелінен Есенқұл мен Өзбек тараған. Рулық бөлімшелері көп болып, олардағы адам саны жетіп жатқандықтан, ХІХ ғасырдың ортасындағы ресми орыс деректерінде Түгелбай бөлімшесін Есенқұл бөлімшесімен бірге Садыр ішіндегі жеке-жеке рулар деп көрсеткен және де оның құрамындағы тармақтар мен аталықтарды, аталар мен әулеттерді Түркістан өлкесіндегі Сергиполь, Қапал уездерінің болыстықтарына негіз болғандығы айтылады[16,153-159].

Түгелбай бөлімшесі шежірелік материалдар бойынша өз ішінде екі буынға дейін өсе алмайды. **Түгелбайдан** жалғыз **Жанатай** атты ұл туып, одан **Жәдік** деген жалғыз бала өседі. Ақтайлақ бидің дерегінде Жанатай ерте өліп, Жәдік жетім қалады да, туысқан атасы Өзбектің тәрбиесінде болады.

«Жасында Жәдік жетім қалған екен,

Әйелді сонда тұрып алған екен.

Ата болған Өзбектен бата алыпты,

Ата тек шежіреден хат алыпты», - деп айтылады Ақтайлақ бидің шежіресінде[1, 107].

Жәдіктен төрт ұл туып, ол төртеуі осы Түгелбай ру бөлімшесіндегі төрт ру тармағына негіз қалаған. Олар: **Байгеліс, Дінгеліс, Итемген** және **Сүтемген** тармақтары. Бұл төрт ру тармағы ел ішінде «төрт Түгелбай» деп аталынады. Алдияр батыр осы Діңгеліс тармағынан шығады.

 Діңгеліс тармағы өз ішінде **Елке** (Елеке) және **Тәуімбет** болып екіге бөлінеді. Шежірелерде Елкенің (Елеке) **Алдияр**, Құдияр, Ізбасар және Майдан (Майлан) атты төрт ұлы болғандығы, Ізбасардан ұрпақ қалмағандығы, Майдан (Майлан) жігіт кезінде көп ұрыстардың бірінде қаза тапқандығы айтылады[9, 220-223]. Осылайша, Діңгеліс тармағындағы барлық аталықтар мен аталар Алдияр мен Құдиярдан таралады.

**Алдиярға** келсек, ол – есімі бүкіл Садырдың ұранына айналған тарихи тұлға. Сонымен бірге ол - әрі батыр, әрі ру басы және әулиелік қасиет қонған жайшы екен. Ежелден бері қазақ халқының наным-сенімдері бойынша жайшы деп – ерекше қасиеттері арқылы ауа-райын болжай алатын, табиғат құбылыстарын өзгерте алатын адамдарды айтқан. Алдияр батырдың жетінші ұрпағы Дайыржан Арапұлының М.Тынышбаевқа берген материалдарында Алдияр батыр Тәуке ханның оң жағынан орын алған бас батыры болыпты. Тәуке ханның қарақалпақтарға жасаған бірнеше жорығы сәтсіз болып, Алдияр батырдың басшылығымен болған жорық қана сәтті аяқталған екен. Батыр өзінің ерекше қасиеті арқылы жаңбыр жауғызып, қалың тұман түсірген. Сол себепті қарақалпақтар қазақ жасақтарының келіп қалғанын біле алмай қалған екен[9, 220-221]. Тағы да осындай материалдар Алаш қайреткерінің еңбегінде кездеседі. Біз ол материалдарға реті келген жерде арнайы тоқталатын боламыз.

Тарих ғылымында «Тұлғаны тану үшін оның заманын білу керек» деген қағида бар. Соңғы жылдары Алдияр батырға қатысты жарық көрген еңбектердің бәрінде оның 1641- 1712 жылдары өмір сүргендігін бір ауыздан жазады. Бұл даталармен келісе отыра, бұл жылдар аралығының қазақ тарихындағы алар орнын, яғни Алдияр батыр заманының қандай болғанын анықталық.

 Қазақ Елі өзінің үш мың жылдық тарихында бірнеше ірі-ірі тарихи дәуірлерді басынан өткергені белгілі. Скиф-сақ дәуірі, ғұн дәуірі, түрік дәуірі, оғыз-қыпшақ дәуірі, Алтын орда дәуірі, Қазақ хандығы дәуірі және тағы басқалары. Бұл дәуірлердің ортақ белгілеріне - сабақтастық және үздіксіздік принциптері бойынша жалғасын тапқан бір этностың нақты бір кеңістік пен бірнеше мыңжылдарға созылған уақыт желісінде тек өзіне ғана тән тарихи, мәдени, рухани ортақ құндылықтарды қалыптастыруы мен оны дамытуы жатады. Сонымен қатар аталған әрбір тарихи дәуірдің ел тарихында алатын өзіндік ерекшеліктері мен айрықша белгілері де бар. Ел тарихындағы өзіндік алатын орны мен маңызы ерекше тарихи дәуірге – Қазақ хандығы дәуірі жатады. Уақыт жағынан алғанда бұл дәуірге - XV ғасырдың ортасы мен XIX ғасырдың бірінші ширегі аралығы енеді, ал әлемдік тарих тұрғысынан қарасақ, бұл дәуір - Ортағасырлардың соңғы кезеңі мен Жаңа заманның алғашқы кезеңдерін қамтиды.

 Хандық дәуірдің уақыт шеңберіне – ұлттық сипаттағы мемлекетіміз Қазақ хандығының тарих мінберіне көтерілген кезі – XV ғасырдың ортасы мен XIX ғасырдың 20-шы жылдарының бірінші жартысында оның тарих көшінде қалған кезі жатады. Ол үш жарым ғасырдан астам уақытты қамтиды. Үш жарым ғасырдан астам тарихы бар Қазақ хандығы дәуірін өз ішінде саяси тарихтың дамуына қарай шартты түрде екі үлкен кезеңге бөлуге болады. Бірінші кезеңге – хандықтың бір орталықтан басқарылып тұрған жылдары жатса, ал– Қазақ мемлекетінің бытыраңқылыққа ұшыраған жылдары – екінші кезеңді құрайды. Керей мен Жәнібек хандар тұсынан Тәуке хан қайтыс болғанға дейінгі, яғни 1715 жылғадейінгі аралық хандық дәуірдің бірінші кезеңі болса, одан кейінгі Әбілқайыр хан, Қайып, Болат хандар және Жолбарыс хандардан бастап хандық дәуірдің екінші – бытыраңқылық кезеңі басталады.

 Алдияр батырдың өмір сүрген жылдары - Қазақ хандығының алғашқы кезеңінің, яғни бір орталықтан басқарылған кезеңінің соңғы сатыларына сәйкес келеді. Соңғы сатылардың қай жылдарға сәкес келетінін білу үшін Керей мен Жәнібек хандардан Тәуке ханға дейінгі хандық дәуірдің өз ішіндегі кезеңдеріне көңіл бөлейік.

 Қазіргі кезеңдегі зерттеулерде Қазақ хандығының біртұтас кезеңін ішкі және сыртқы саяси оқиғалардың дамуына қарай былайша кезеңдеу орын алып отыр. Олар: а) хандықтың құрылу кезеңі; ә) хандықтың күшею кезеңі;

б) әлсіреу кезеңі; в) қайта өрлеу кезеңі; г) «текетірес» кезеңі; ғ) жоңғарлармен алғашқы күрестер кезеңі; ж) белгісіз жылдар кезеңі және з) «алтын ғасыр» кезеңі немесе Тәуке хан билік құрған жылдар кезеңі[17, 8].

 Хандықтың құрылу кезеңін 1457-1470-ші жылдардың басы аралығы жатып, Керей мен Жәнібек хандардың билік құрған жылдары құрайды. Одан кейінгі хандықтың күшею кезеңіне 1470-ші жылдардың басы мен 1521 жылдар аралығы жатады да, билікте алғашқы қазақ хандарының мұрагерлері – Бұрындық хан мен Қасым хандар болады. Үшінші кезең – хандықтың әлсіреу кезеңі 1521-1538 жылдары болып, билікте болған Мамаш хан, Тахир хан, Ахмет, Тоғым, Бұйдаш хандар қазақ мемлекетінің туын жығып алады. Ал одан кейін хандықтың қайта өрлеу кезеңінде – 1538 – 1598 жылдары Хақназар хан, Шығай хан, Тәуекел хандар Қазақ Елінің туын қайта көтереді. 1598-1628 жылдарды хандық тарихындағы «текетірес» кезеңі деп атадық. Өйткені осы жылдары хандық тарихындағы саяси аренада екі тұлға – Есім хан мен Тұрсын хан басты рөлді ойнады.

 Хандық тарихындағы келесі кезең - жоңғарлармен алғашқы күрестер кезеңі деп аталынып, уақыт жағынан алғанда 1628-1652 жылдар аралығын қамтыды. Біздің Алдияр батырымыз осы кезең жылдары дүниеге келеді. 1653-1680 жылдар аралығын хандық тарихындағы белгісіз жылдар деп шартты түрде атаймыз. Себебі әлі күнге дейін дәл осы жылдары хандық тағын кімнің иеленгені белгісіз болып отыр. Бұл жылдар - Алдияр батырдың 40 жасқа келіп, еліне, жұртына танылған кезі. Хандықтың бір орталықтан басқарылған жылдары – 1680 – 1715 жылдар Тәуке ханның билік құрған жылдары немесе хандық тарихындағы «алтын ғасыр» аталынған кезең. Бұл жылдар Тәуке ханмен қатар Алдияр батырдың да атағы мен даңқының асқақтап, абыройы мен беделінің барынша шарықтап өскен кезі.

 Қарап отырсақ, Алдияр батырдың өмір жолы хандық дәуірдің алғашқы кезеңінің соңғы үш сатысына – жоңғарлармен алғашқы күрестер, «белгісіз жылдар» және хандықтың «алтын ғасыр» деп аталатын сатыларына сәйкес келеді екен. Осы соңғы үш саты жылдарына зерделей қарасақ, батырдың заманын көз алдымызға елестете бастаймыз.

 «Диірменде туылған тышқан найзағайдың күрсілінен қорықпас» деген мақалға сай, болашақта есімін өз жұрты ұран еткен батырдың дүниеге келген кезі жоңғарлармен алғашқы күрестер кезеңіне сай келеді. 1635 жылы қазіргі Батыс Моңғолия аумағында құрылған Жоңғар хандығы алғашқы күнінен бастап–ақ Қазақ хандығымен жаулық қатынаста болғаны белгілі. Жоңғар хандығы құрылмай тұрып – ақ, шығыстағы ойрат одағындағы тайпалармен жайылымдық жерлер үшін күрестер болып тұрған. Тіпті олардың бір бөлігі бір-бірімен өзара болған күрестер барысында Тәуекел ханды өз хандары ретінде мойындаған[18, 3]. Ал олардың мемлекеті құрыла сала қазақ жеріне ауыз сала бастайды.

 Жоңғарлар – көшпелі мал шаруашылығымен айналысатын халық болғандықтан оларға үнемі жаңа жайылымдар қажет болып отырды. Сондай-ақ олардың шығысы мен оңтүстігіндегі көршісі – алып Цинь империясы олардың жерін бірте-бірте жаулап алып келе жатыр еді. Жаңа жайылымдарға деген қажеттілік жоңғарларды қазақ жеріне көз алартып, басып алуға итермелейді. Жоңғария хандығы алғашқы күндерден бастап қазақ жеріне тонаушылық жорықтар ұйымдастырады. Алғашқы жоңғар билеушісі Батыр хонтайшы(1635-1653) тұсында қазақ – жоңғар арасында үш ірі соғыстың болғаны тарихтан белгілі. Олар 1635 жылы, 1643-1644 жылы және 1652 жылы болғаны тарихтан мәлім. Ал бұл үлкен соғыстардың арасында кішігірім тонаушылық сипаттағы қанша жорықтардың болғаны бір Аллаға аян. 1641 жылы дүние есігін ашқан Алдияр батырдың есі кіре бастағаннан –ақ бойында ел қорғау сияқты міндеттер қалыптаса бастаған деуге болады. 1643-1644 жылғы Жәңгір сұлтанның 600 сарбазбен жоңғардың қалың қолына тойтарыс беруі туралы әңгімелер, 1652 жылы жоңғарлармен болған шайқаста Жәңгір ханның қаза табуы туралы хабарлар 10-11 жастағы балаға әсер еткен деуге болады. Бұл сол замандағы заңдылық болатын. Әрбір ер бала өзін болашақ сарбаз, ел қорғаушы ретінде сезініп, өзін соған дайындайтын. Ол заманда ұрпақ тәрбиесі алдыңғы қатарда тұрып, онымен ересек адамдардың бәрі араласты деуге болады. Жас Алдияр да өзін көп замандастарымен бірге болашақта ел намысын қолдан бермеу үшін дайындалады деуге толық негіз бар.

 Алдияр батыр 11 жастан аса бастаған кезде, яғни 1652 жылы Жәңгір хан жоңғарлармен болған үлкен бір шайқаста қаза табады да, бұған дейін айтып өткеніміздей, хандық тарихында «белгісіз жылдар» деп аталатын кезең басталады. 1680 жылы Тәуке хан билікке келгенге дейінгі 28 жылдық хандық тарихында кімнің немесе кімдердің тақта отырғаны, хандықтың ішкі және сыртқы саяси тарихында қандай оқиғалардың болғаны белгісіз.

 Байқап отырғанымыздай, Алдияр батырдың жастық шағы мен тұлға ретінде қалыптасу кезеңі хандық дәуірдің «белгісіз жылдарына» тура келіп тұр. Олай болса, төменде біз ол туралы өзіміздің жеке ойларымызды осы жерде білдірейік.

 Жәңгір ханның 1652 жылы жоңғарлармен шайқаста қаза тапқандығын айтқанбыз. Ал Тәуке ханның билікке келген жылын тарихшылардың бәрі дерлік және академиялық басылымдар – 1680 жыл деп нақты көрсетеді[19, 175; 20, 401; 21, 424; 22, 286]. Хандық дәуір кезеңінің жетекші маманы Т.И. Сұлтанов бұл мәселе бойынша өте байқампаздық көрсетіп, оның әлі көмескі тұстары бар екенін аңғартады. Ол бұған қатысты пікірін былайша тұжырымдайды: «Тәуке хан әкесінен кейін бірден билікке келді ме, жоқ па, белгісіз»[23, 226]. Ал қазіргі кезеңдегі академиялық басылымдар бұл мәселеден айналып өтеді. Олардың материалдарында 1652 жылы Жәңгірдің қаза тапқаны және 1680 жылдан бастап оның ұлы Тәукенің хан болғандығы жайлы айтылады да, екі ортадағы 28 жылдағы тарих жабулы күйінде қалдырылады.[20, 302-303; 21, 422-424].

 Жәңгір ханның қаза тапқан кезі тұсындағы қазақ қоғамының ішкі саяси өміріне және тақтан үміткерлердің санына назар аударайық. Бұған дейін айтып өткеніміздей, 1652 жылы Жәңгір ханның ұлдары 20 мен 30 жастың айналасында болатын. Ал Шығай әулетінен тараған хан тағына үміткерлердің өзі жетерліктей еді. Шығай ханнан Ондан сұлтан, Тәуекел хан, Есім хан, Шахмұхаммед сұлтан, Әли сұлтан, Сұлым сұлтан, сондай-ақ Ибрагим, Шәкім, Көмек, Абылай және Әбусейіт атты ұлдардың тарағаны белгілі. Осылардың әрқайсысында орта есеппен алғанда 4-5 ұл болды дегеннің өзінде Жәңгір хан секілді таққа үміткер билеуші әулет өкілдерінің саны 40-50-ден асар еді. Ал осылардың әрқайсысында тағы да 4-5-тен бала болған десек, Жәңгір ханнан кейін тақты иеленуге құқы барлардың саны 200 – ден асады. Тәуке хан сол 200-дің бірі және жас жағынан алғанда кішісі болатын. Жәңгір ханның ағасы Жәнібек ханның ұлдары және інісі Сырдақ сұлтанның өзі немесе ұлдарының әрқайсысының жоғары билікті иеленуге толық құқысы болды. Өкінішке орай, сол тұстағы жағдайды көрсететін жазба деректер болмағандықтан, біз тек осындай ой-болжамдар ғана айта аламыз.
 Ал Шәкәрім Құдайбердіұлының еңбегіндегі осыған қатысты материалдардан, біз Жәңгір ханның қазасынан кейін тақ үшін талас-тартыстардың болғандығына көз жеткземіз. Онда «Жәңгірдің орнына  әз-Тәуке хан болғанда, хандыққа өкпелеп Уәлибақи Ғайып ханға кетіп еді», - деп айтылады[24, 25 ]. Автор бұл дерегін қайдан алғандығын көрсетпесе де, ол өте жеңіл түрде айтылған мәліметке жатады. Тақ үшін, билік үшін таластардың жеңіл болмайтыны белгілі. «Өкпелеп кетті» деген мәліметтің астарына үңілсек, көп жағдайды аңғаруға болады. Күрес, таластар тақ үшін болғандықтан, «өкпелеп кетті» деген сөздің орнына «тақ үшін таласта жеңіліс тауып қашып кетті» деген сөздерді айтуға болады.

 А.И.Левшиннің Тәуке хан туралы жазған мәліметі біздің осы ойымызды негіздей түседі. «... Ол (Тәукені айтып отыр. – Б.К.) өзара қырқыстардан кейін халықты тыныштандырды, ол тайпалар арасында бірнеше жылдарға созылған қантөгістерді тоқтатты, жұрттың бәрін ақылымен және әділдігімен өзіне бағындыра білді...»[25, 367]. Осылайша, Шәкәрімнің де, А.И.Левшиннің де материалдарына тереңірек талдаулар жасау арқылы біз, Тәуке хан билікке келгенге дейін қазақ қоғамының ішкі саяси өмірінде тақ үшін кәдімгідей қатты талас-тартыстардың болғандығын, әр үміткердің өз жақтастары мен оларды қолдаған ру-тайпалардың болғандығын, бұл күрестердің ру-тайпалар арасында да өршігендігін көруге болады. А.И.Левшин осы талас-тартыстардың ұзақтығын «бірнеше жылдар» деп жазса, біздің ойымызша, ол күрес 28 жылға, яғни Жәңгір хан қаза тапқан 1652 жылдан Тәуке хан билікке келген  1680 жылға дейін созылған деп ой түйеміз. Тек Тәуке ханның билікке келуі мен жүргізген салиқалы саясаты ғана ел ішіндегі барлық талас-тартыстар мен қантөгістерді, бітпейтін дау-жанжалдар мен өзара қырқыстарды тоқтатады. Сөйтіп, ел ішінде тыныш өмір қалыптасады.  Салыстырмалы түрде алсақ, Тәуке ханға дейінгі 28 жыл бойғы қантөгіс қырқыстарға қарағанда Тәуке хан тұсында қалыптасқан  бейбіт, тыныш өмір «қой үстіне бозторғай жұмыртқалаған заман» боп саналады. Тіпті, «белгісіз жылдардағы» талас-тартыстармен өткен аумалы-төкпелі күндерді Тәуке хан тұсындағы тыныш өмірмен салыстырғанда «алтын ғасыр» деп аталынуы дұрыс деп ойлаймыз.

 Қарастырып отырған кезең ішіндегі Қазақ хандығындағы ішкі саяси жағдай қалай өрбісе, оның шығыстағы көршісі, әрі басты қарсыласы – Жоңғарияның да ішкі саяси жағдайы күрделі болды. Батыр хонтайшының билік құрған жылдары Жоңғария сырттай қарағанда біртұтас және бір орталықтан басқарылатын феодалдық мемлекет болып көрінгенімен, оның өз ішінде толық шешімін таппаған мәселелер болып тұрды. Солардың ішіндегі ең күрделісі - Жоңғариядағы жоғары атқарушы билік, яғни хонтайшы мен бүкіл моңғолдық тайшылардың Құрылтайы – чулган арасындағы қайшылықтар болатын. Батыр хонтайшы жеке дара билікке ұмтылса, чулган арқылы әр аймақтағы тайшылар өз дербестігінен толық айырылғысы келмеді.

 Батыр хонтайшы қайтыс болғаннан кейін Жоңғариядағы билеуші әулет өкілдері арасында, яғни Батыр хонтайшының мұрагерлері арасында билік үшін талас-тартыстар мен күрестер – шығыстағы көрші елдің сыртқы саясатта, оның ішінде Қазақ хандығына қарсы да белсенділік танытуына мүмкіндік бермейді.

 1653-1670-ші жылдар басына дейінгі аралықта қазақ – жоңғар қарым-қатынасына назар аударсақ, ешбір деректе де және зерттеулерде де екі жақтан да бір-біріне қарсы бағытталған жойқын әскери жорықтар, үлкен ұрыстар мен шайқастар жөнінде ешқандай мәліметтер айтылмайды. Біз мұның себебін осы жылдардағы Қазақ хандығы мен Жоңғарияның ішкі саяси өмірінде қалыптасқан дағдарыстардан деп білеміз.

 Түсінікті болуы үшін осы жылдарда Жоңғария болған саяси оқиғаларға қысқаша болса да көңіл аударып көрсек.

 1653 жылы  Батыр хонтайшы қайтыс болғаннан кейін оның үлкен ұлдары мен кіші ұлдары арасында тақ үшін талас-тартыстар басталып кетеді де, ол күрес бүкіл жоңғар қоғамындағы белгілі тайшылар мен батырларды  екіге бөліп жібереді. Көп ұзамай билікке кіші ұлдар тобын басқарған Сенге хонтайшы келеді, бірақ ол ішкі өзара алауыздықтарды тоқтата алмайды[26, 135-150]. Ақыры 1670 жылдың соңында Батыр хонтайшының үлкен ұлдары – Цецен тайшы мен Цзотба батыр кіші інісі – Сенге хонтайшыны өлтіреді[26, 151]. Сенгенің кіші інісі Галдан билікке келген Цецен тайшының билігін мойындамай оған қарсы шығады да, бірнеше күрестерден соң билікке қолы жетеді. Сенгенің орнына таққа отырған Галданның алғашқы саясаты – өлтірілген ағасы үшін үлкен ағаларынан кек алуға бағытталды. Сондай-ақ ол Жоңғариядағы кейбір тайшылардың дербестігін жоюға, ішкі алауыздықтарды реттеуге, жалпы алғанда, билікті орталықтандыруға күш салады. XVII ғасырдың 70-ші жылдарының соңына таман ғана Галдан Жоңғариядағы негізгі қарсыластарын жеңіп, орталық билікті нығайта алады және 1679 жылы Шығыс Түркістанды бағындырады[26,156]. Осылайша, ішкі саяси жағдайды ретке келтіргеннен кейін ғана Галдан көрші елдерге көз аларта бастайды. Оның басқа көрші елдерге жасаған жорықтары секілді, қазақтарға жорығы XVII ғасырдың 80-ші жылдарынан басталады. Бұл кезде қазақ елінде саяси дағдарыс аяқталып, билікке Тәуке хан келген болатын.

 Жоғарыда айтылғандарды қорытындылай келе, 1652-1680 жылдары Жоңғарияның өз ішіндегі саяси жағдайдың күрделі және саяси дағдарыстың шиеліністі болуы  оның сыртқы саясатта белсенділік танытып, тонаушылық пен басқыншылық сипаттағы соғыстар жүргізуіне мүмкіндіктер бермейді. Сол сияқты осы жылдардағы Қазақ хандығындағы саяси дағдарыстар да оның сыртқы саясатта, әсіресе қазақ-жоңғар қарым-қатынасында белсенділік көрсетуіне жол бермейді. Сол себепті де осы жылдары қазақ-жоңғар қарым-қатынасында тыныштық немесе үнсіздік кезең болып, ірі шапқыншылықтар орын алмайды.

 Алдияр батырдың ат жалын тартып мінген кезінен 40 жасқа дейінгі өмірі, яғни 1660-1680 жылдардағы өмірі Қазақ хандығының «белгісіз жылдар» деп аталатын кезеңіне сай келеді. «Белгісіз жылдары» кімнің хан болып, тақта отырғаны белгісіз болғанымен Алдияр батырдың осы кезеңдегі өмірі аумалы-төкпелі уақытқа сай келіп тұр. А.И.Левшиннің жазғанындай, «белгісіз жылдар» кезеңінде «өзара қырқыстар, тайпалар арасында бірнеше жылдарға созылған қантөгістер» болады. Тек қана Тәуке хан секілді билеушінің таққа келуімен ел ішіндегі дүрбелеңдер басылып, тыныштық орнайды. Осылайша,

Алдияр батыр өмірінің екінші және үшінші мүшел жасы ел ішіндегі аумалы төкпелі заманға сәйкес келеді.

 Әрине, батыр болып қалыптаса бастаған тұлғаның ел арасында болып жатқан әртүрлі оқиғалардан тыс қалуы мүмкін емес. Ел арасында көп айтылып жүрген тарихи аңыз-әңгімелердің бірінде Алдияр батырдың қырғыздар арасында тұрғандығы айтылады. Батырдың туған жерден кетіп, жырақта жүруінің бір себебін ел ішіндегі алауыздықтардың салдары деп білеміз.

 Алдияр батыр өмірінің келесі бір белестері хандықтың «алтын ғасыр» деп аталатын кезеңінде өтеді. Бұл – Қазақ хандығы тарихындағы бір орталықтан басқарылатын біртұтас дәуірдің соңғы кезеңі және Тәуке ханның билікте болған 35 жылдық кезеңі. Ауыз әдебиетінің әдісімен айтқанда «Қой үстіне бозторғай жұмыртқалаған заман» деген сипатқа ие болған бұл кезеңнің басты көріністері мынадай белгілерден көрінеді:

1. Қазақ қоғамының алдыңғы қатарлы әлеуметтік топтарына сүйенген билеуші әулет өкілінің билікке келіп, елдегі ішкі саяси жағдайды тұрақтандыруы;
2. Жаңа талаптарға сай қоғамдық қатынастарды тұрақтандыру, сақтау, реттеу үшін билердің көмегімен жаңа заңдарды енгізу;
3. Мемлекеттік биліктің жоғары деңгейіне қарапайым халықтың өкілдерін тарту;
4. Орталықтандырылған атқарушы биліктің рөлін нығайту;
5. Сыртқы саяси қарым-қатынастар мен елшілік байланыстарда белсенділік көрсету;
6. Көршілермен сауда-саттық байланыстарды тең дәрежеде жүргізу.

 Тәуке ханның мұндай реформаторлық саясаты әрине, оның жақтастарының, белгілі бір әлеуметтік топтың жетекшілерінің қолдауымен жүзеге асатыны белгілі жәйт. Мысалы, ішкі қоғамдық қатынастарды реттеу үшін «Жеті Жарғы» заңдар жинағын белгілі, танымал, халық арасында зор беделге ие үш жүздің Әйтеке би, Қазыбек би, Төле би және тағы басқа қара қылды қақ жаратын, «Тура биде туған жоқ» қағидатын ұстанған тұлғалар жүзеге асырса, руханият пен дін мәселесінде үш жүздің пірі атанған Мүсірәлі сопыға, ал, ел қорғау, әскери мәселеде намысты қолдан бермейтін, талай шайқастарда көзге түсіп, халық арасында атағы мен абыройы зор, танымал болған батырларға арқа сүйейді. Тәуке ханның сондай әрі қолбасшы, әрі батыр атанған тұлғаларының бірі – біздің кейіпкеріміз Алдияр батыр болған. Батырдың ұрпақтарының бірінің айтуы бойынша «Алдияр батыр Тәуке ханның бас батыры және ханның жанында оң жағында отыратын болған»[9,220]. Мұндай дәрежеге тек ханға адал, талай сын мен сынақтан өткен оның ең сенімді адамы ғана лайықты болатыны белгілі.

 Тәуке ханның жанынан оң жағында отыратын бас батырдың қаншама ұрыста қол бастап шығып, жеңістермен оралғанын баяндайтын деректер өкінішке орай, жоққа тән. Тек бір ғана ауызша деректі тағы сол батырдың жетінші ұрпағының аузынан жазып алған М.Тынышбаев баяндайды. Оның қысқаша мазмұны мынадай боп келеді. «Тәуке хан бірнеше рет өзі бастап қарақалпақтарды бағындыру мақсатында оларға қарсы жорықтар ұйымдастырады. Бірақ бәрі сәтсіз аяқталып отырады. Қарақалпақтардың қырағы қарауылдары Тәуке ханның келе жатқанын өз ханы мен халқына хабардар етіп отырады екен. Сол себепті Тәуке хан ылғи да бос қайтып отырады. Тәуке хан қарақалпақтарды бағындыру мен олардың ханын тұтқындауды Алдияр батырға тапсырады. Батыр өз әскерімен аттанып, қарақалпақтар шекарасына бір күндік жер қалғанда өзінің ерекше қасиетімен шекаралық аумаққа қалың тұман түсіріп, жаңбыр жауғызады. Қарауылдар ештеңе байқамайды да, Алдияр батыр әскері қарақалпақ еліне тұтқыйылдан тарпа бас салады. Сөйтіп, Алдияр батыр көп тұтқындарды қолға түсіреді және мол олжамен кері оралады»[9 ,220-221]. Ұрпақтан ұрпаққа аңыз боп жеткен бұл оқиға Алдияр батырдың көп жеңістерінің біреуі ғана.

 Кейбір тарихи аңыздардағы мәліметтер батырдың турашыл, әділ, уәдеге беріктігін көрсетеді. Тағы да сол тарихи аңыз материалдарының мәліметтеріне сүйенейік. «Бірде қазақ ханымен келіссөздер жүргізу үшін бас батыр Алдиярға қалмақ хонтайшысының өзі келіпті. Алдияр батыр мен хонтайшы өзара келісе келе, өзара жауласудан бас тартып, екі жақ та бейбітшілікте болуды қолдайды. Алдияр батыр Тәуке ханға келіп, өзі мен хонтайшының көзқарастарын айтып береді. Бірақ Тәуке хан мұндай көзқарастармен келіспей, хонтайшыны ұстап, оны өлтірмек болады. Алдияр батыр қонақжайлылықты бетке ұстап, қанша айтқанымен Тәуке хан өз дегенінде қалады. Сонда Алдияр батыр бірден кесімді сөзін айтып, қонақты ұстап беруден бас тартады да, Тәуке ханның Ордасынан кетіп қалады. Батыр өз ауылына келіп, хан тарапынан болатын шабуылға тойтарыс қамына кіріседі.

 Тәуке хан әскер жиып, Алдияр батыр ауылына шабуыл жасайды. Батыр болса, ағайын туыстарын жиып, қарсы тұрады. Ұрыс Алдияр батырдың ауылы маңында өтеді. Алдияр батырдың ержүрек Майлан деген кіші інісі бар екен. Батыр үнемі інісіне: «Майлан, ажалың әлде қайдан», - айтып отырады екен. Батыр інілері Құдияр, Ізбасар, Майлан және тағы басқа туысқандарымен Тәуке ханға қарсы таң атқаннан күн батқанға дейін ұрысады. Сол күнгі ұрыста Майлан қаза табады. Алдияр Тәуке ханның шабуылының бетін қайтарып, келесі күні қалмақ хонтайшысын құрметпен өз еліне шығарып салады. Алдияр батыр ұрпақтарының есінде осы ұрыс туралы мынадай өлең қалыпты:

 Ұзын ағаш Төйкеде келді қалмақ,

 Хан Тәуке басып барып, басын алмақ,

 Келмегірдің қалмағы қайдан келді,

 Екі қазақ соғысып Майлан өлді...

 Хонтайшы өз еліне аман-сау жетіп, тұтқындағы қазақтарды шақыртып, олардың руларын сұрапты. Сосын ол садырларды (Алдияр батырдың руы), кейін наймандарды босатыпты, ал соңына таман Алдияр батырдың есімін білетіндердің бәрін азат етіпті»[9, 221-222].

 Алдияр батыр туралы деректер өте аз дегенмен, бір ғана ауызша деректің өзінен батырдың жек басына қатысты көптеген танымдық ақпараттар алуға болады. Мәліметтен біз батырдың өз ұстанымына, уәдеге беріктігіне, айтқан сөзінен қайтпайтындығына кө жеткізе аламыз. Әрине, дерек мәліметінде батырдың батырдың рөлін асыра көрсету үшін ол жоңғар хонтайшысымен, қазақ билеушісі Тәуке ханмен тікелей қатынаста болған делінеді. Мәліметке саралай қарасақ, хонтайшының орнына оның елшісі, Тәуке ханның орнына оның сенімді адамдарының бірі болуы мүмкін. Дегенменде дерек мәліметінің ақиқатына Алдияр батырдың адами қасиетінің тұрғанын көруге болады.

 Тарихи аңыз әңгімеде баяндалатын оқиғаны шамалап 1688-1697 жылдар аралығында болған деуге болады. Өйткені, сол жылдардағы Жоңғария билеушісі Галдан Бошокту бүкіл Моңғолияны біріктіру үшін Қытай билігіне көше бастаған Халхадағы нояндармен және Қытай императорымен соғыстар жүргізіп жатқан болатын. Екі майданда соғыспау үшін ол осы жылдары өз елшілігін қазақтарға жіберуі әбден мүмкін. Ал Тәуке ханның жоңғар елшілігіне қарсы болуы 1681-1684 жылдардағы Галдан Бошоктудың Жетісу өңірі мен Сайрамға жасаған жорықтарының салдарынан туындаған әрекет деп түсінуге болады. Қалай болғанда да өз еліне келген елшілікке деген қонақжайлылық, және құрмет пен қошемет көрсетуді Алдияр батыр ежелден бері жалғасып келе жатқан халықтың әдет-ғұрып пен дәстүрі санап, оны қандай жағдайда болмасын, қатаң сақтауға тырысады. Бір қызығы, осы құрмет пен қошеметтің пайдасын кейіннен жоңғар тұтқынында болған қазақтардың көпшілігі көреді.

 1697 жылы 52 жасында Галдан Бошокту қайтыс болып, жоңғар тағын Сенгенің ұлы Цеван Рабтан иеленеді. Осы кезден бастап қазақ-жоңғар қатынасы күрт өзгеріске ұшырайды. Егерде Цеван Рабтанға дейінгі екі жақ арасындағы қарым-қатынастар негізінен тонаушылық сипатта болса, жаңа хонтайшы ол қатынасты басқыншылық сипатқа ауыстырады. Оның себебіне Галдан Бошакту ханның жеңілісі мен өлімінен кейін Жоңғарияның шығысындағы Халқа жерінің Цинь әулетінің қарамағына өтуіне байланысты жоңғарларға жаңа жайылымдық жерлерге деген аса мұқтаждық жатты. Сол себепті де Цеван Рабданның қазақтарға қарсы жүргізген саясатының сипаты өзгеріп, бұрынғы тонаушылық жорықтар, енді басқыншылық соғыстарға айнала бастайды. Оның қазақтарға қарсы алғашқы соғысы 1698 жылдың өзінде-ақ басталып кетеді.

 Тарихқа жүгінсек, тек қана Тәуке ханның тұсында Цеван Рабтан қазақтарға қарсы 1698, 1711-1712, 1714, 1715 жылдары ірі жорықтар жасаған екен[26, 215]. Дегенменде, бұл жорықтарында жоңғарлар жағы негізігі мақсатына жете алмайды. Өйткені жоңғарлардың тегеурінді жорықтарына қарсы Қазақ елі қарсы тұрып, өз жерлерін сақтап қалады. Хандық атқарушы билік пен батырлар институтының болуы, Алдияр батыр мен өзге де қазақ батырларының болуы жау мақсатының жүзеге асуына жол бермейді.

 Осы жерде жоғарыда айтылған ойларымызды түйіндей кетсек. Тәуке ханның тұсындағы Қазақ хандығындағы жағдайды Тәуке ханға дейінгі және Тәуке ханнан кейінгі кезеңдермен салыстырсақ, 35 жылдық кезең «алтын ғасыр» кезеңі деп айтуға әбден лайықты. Ал осы «алтын ғасыр» кезеңін қалыптастыруда басқа да тарихи тұлғалармен бірге Алдияр батырдың қосқан үлесі зор деп санаймыз.

 Бұған дейін айтып өткеніміздей және батырға қатысты барлық әдебиеттерде жазылып жүргеніндей Алдияр батыр 1712 жылы, 71 жасында қайтыс болады. Ал батыр бабаның қалай қайтыс болғаны мен қайда жерленгені жөнінде бірнеше пікірлер бар. Біздің ойымызша, жоңғарлардың қазақтарға жасаған кезекті жойқын жорықтарының бірі 1711-1712 жылдың қыс айларында өткен[26, 215]. Жоңғар хандығы тарихының маманы И.Я.Златкиннің пікірінше, қазақ пен жоңғар феодалдарының күрестерінің басты себептеріне жайылымдық жерлер мен сауда жолдарына сауда орталықтарына бақылау орнату болған[26, 217]. Зерттеушінің пікірімен жартылай ғана келісуге болады. Себебі, жоңғарлар тарапынан бұл жойқын бұл жорықтар басқыншылық сипатта болса, қазақтар тарапынан қорғаныс сипатында жүргізіледі.

 Тарихқа қарасақ, қазақтарға жасаған көршілердің ірі жорықтары негізінен қыс айларында өткен екен. Сонау XVI ғасыр басындағы Мұхаммед Шайбани ханның қазақтарға жасаған жорықтары, 1635,1643-1644 жылғы Батыр хонтайшының жорықтары, Цеван Рабтанның 1723 жылғы, Қалдан Цереннің 1738-1741жылдардағы жорықтары, бәрі қыс айларында өтеді. Оған себеп көшпелі мал шаруашылығымен айналысатын қазақтың ру-тайпалары қыс айларында қысқы жайылымдарды тиімді пайдалану үшін дисперсиялық заңдылыққа сай бірі-бірінен алыс отырады да, ұлыстар арасындағы байланыстар ерте көктемге дейін тоқтатылады. Мұны жақсы білетін көршілер дәл осы қыс айларында жорықтар ұйымдастырып отырған.

 Алдияр батыр қайтыс болатын 1712 жылы да жоңғарлар кезекті жорықтарын жасайды. Жорық 1711-1712 жылдың қыс айларында өтіп, қыстауларында шашырап орналасқан қазақтар жағы қапыда қалған сияқты. Біздің ойымызша, Алдияр батыр да осы қыс айларындағы соғыстың құрбаны болған. Сөйтіп батыр баба жасы келгенде төсекте емес, нағыз батырларша қан майдандағы ұрыста қаза тапқан деп санаймыз. Қан майданда қаза табу- нағыз батырлардың арманы екені белгілі.

 Ал оның жерленген жері Сырдың орта ағысы бойындағы Жаңақорған өңірінде Төлегетай бабасының қорымы қасына жерленуі түсінікті жағдай. Төлегетай – шежіре бойынша Найманның «төрт Төлегетай» рулар бірлестігінің түпатасы. Алдияр батыр бір жағынан асқан батыр және аруақты тұлға болғанын ескерсек, онда оның арғы бабасының қасына қойылуын түсінгендей боламыз.

 Алдияр батырға қатысты қарастыратын тағы бір мәселеге, бабаның ерекше қасиетке - «жайшы» қасиетіне ие болуы жатады. Алдыңғы беттерде айтып өткеніміздей, бұл қасиетке ие болған тұлғалар ауа-райын алдын ала болжайды, сезеді, сөйтіп, қалаған кезінде табиғат құбылыстарына ықпал ете алады деген түсінік бар. Алдияр батырдың қарақалпақтарға жасаған жеңісті жорығында оның осы қасиеті көп көмектескенін білеміз. Алдияр батырдың бұдан да басқа жорықтарда немесе күнделікті өмірде осы қасиетін дәлелдейтін небір мысалдардың болғаны анық. Өкінішке орай, біз тек олардың біреуін ғана білеміз. Жергілікті халық осындай ерекше қасиетке ие болған тұлғаларын арқалы, аруақты, киелі деп қабылдап, оған ерекше құрметпен қарайды. Ондай тұлғалар қасиетті, киелі өңірлерге жерленетіні белгілі. Алдияр батырдың Жаңақорған өңіріндегі Ұлы бабасы – Төлегетайдың жанына жерленуі осы заңдылықтан туындайды.

 Алдияр батырдың батырлығы және ерекше қасиетімен қатар тағы бір тұлғалық белгісіне – оның ру басы болуы жатады. Рубасының міндетіне – соғыс кезінде рудан жасақталған сарбаздарға басшылық жасап, тайпа, жүз жасақтарымен бірге майданға кіру болса, бейбіт күндері ру ішіндегі және руаралық қатынастарды шешу, реттеу, рудың шаруашылық, сауда-саттық мәселелерін реттеп отыру болып табылады. Ел ішінде ру атынан сөз сөйлеп, шешім шығару рубасының міндеттерінің біріне жатады. Бұған дейін алдыңғы беттердің бірінде айтып өткеніміздей, Алдияр батырдың ұлдарының бірі Кенжебай әке орнына рубасы болып, 1730-1740 жылдардағы орыс деректерінде басқа рубасыларымен бірге есімі кезеседі[10, 45].

 Алдияр батырға қатысты тағы бір ерекше айтып өтетін мәселеге – оның есімінің өз руына ұранға айналуы жатады. Осы жолдардың авторы бұған дейінгі жеке тарихи тұлғалар мен қазақ-жоңғар соғыстарының батырларына арналған зерттеулерінде мынадай заңдылықтың бар екенін байқадық.

 Белгілі бір тарихи тұлғаның есімі ұранға айналу үшін оның бойында кем дегенде үш қасиет болуы керек екен. Бірінші қасиет, ол – батырлық, қолбасшылық қасиет. Бұл қасиет арқылы тұлға өз халқын, жұртын жаудан қорғайды, небір қиын сәттерде халқына қорғаныш, қалқан бола біледі. Екінші қасиет, ол - руына не тайпасына бас болу, басшылық ету. Басқаша айтқанда бейбіт заманда елінің, жұртының күнделікті туындаған маңызды мәселелерін шешіп отыру жатады. Ал үшінші қасиетке – арқалы, аруақты болу немесе ерекше бір киелі қасиетке ие болу жатады. Осы үш қасиет тұлға бойынан табылғанда кейінгі ұрпақтар оның есімін ұранға айналдырады. Алдияр батырдың осы үш қасиетке ие болуы оның есімін Найманның Садыр руына ұран етеді.

 Алдияр батырға қатысты соңғы мәселе, оның кейінгі ұрпақтары жөнінде болмақ.

 Ең алғашқы болып Алдияр батырдың ұрпақтары туралы мәлімет М.Тынышбаевтың еңбегінде айтылады. Ондағы «Алдияр батырдың шежіресі» атты кестеде батырдан Кенжебай, Медет, Кенембай және Қуат атты төрт ұлдың таралатындығы көрсетіледі[9, 223]. Ал тарихшы Ә.Хасенов Алдияр батырдың ұлдары жөнінде былай деп жазады: « Ақсақалдардың айтуынша, Елекеұлы Алдияр батырда – (Таубике деген әйелінен) Қуат, Кенембай, Дөненбай, (Ежеп деген әйелінен) Асан, Медет, Кенжебай, (Жібек деген әйелінен) Ақпан, Тоқпан деген 8 ұл болған. Қырғыз биі Сарудың Ханшайым деген қызынан Қырықсадақ, Қырғызшора деген егіз ұлдары болған. Бірақ бұлар Сару бидің ұлдары атанып қырғыз ішінде қалады»[14, 264-265]. Сол себепті де қырғызда қалған екі ұлдың ұрпақтары туралы қазақ шежіресінде ештеңе айтылмайды. 1998 жылғы Ұлттық энциклопедияда да Ә.Хасеновтың материалдары еш өзгеріссіз қайталанады[27, 263-264]. Қазіргі кезде Алдияр батырдың ұлдары жөнінде қалам сілтеген мамандардың бәрі бір ауыздан батырдың 8 ұлы болғандығын айтып өтеді. Осылайша, Алдияр батыр ұрпақтарын шежіре тәсілімен таратсақ, Алдиярдан – Кенжебай, Кенембай, Дөненбай, Асан, Медет, Қуат, Ақпан және Тоқпан атты ұлдар туылып, олар өздері аттас ру аталары мен әулеттеріне негіз қалаған дейміз.

Алдияр батырдың Қуатынан – Асау би, Қарақұла, Тобышақ, Лау, Шойтас атты бес ұл тарайды да, ол бесеуі жеке-жеке ру аталықтарына негіз қалайды[9,223]. М.Тынышпаевтың дерегінде шамамен 1760-80 жылдары Асау бидің ағайын-туыстарын жаңа қонысқа қондырып, өзі Түркістан өңіріндегі бір қожаның басына шырақшы болғандығы, сол өңірде қайтыс болып, арғы атасы Төлегетайдың жанына жерленгендігі жөнінде баяндалады[8,72]. Сондай-ақ сол деректе Асау мен Қарақұланы Садыр ішіндегі ең мықты рулар деп айтады.

Алдиярбатыр ұрпақтарын одан әрі өрбітсек Кенембайдан – Бұлақ, Сарша, Төлеулі, Ерәлі және Мақан; Медеттен – Қайдауыл, Құлшан, Көркетай, Боранбай; Кенжебайдан – Өте, Ботақан, Барақ, Төрехан атты ұлдар туылады да, олардың әулеттері өсіп-өніп, одан ары жалғаса береді[1,108].

ХХ ғасыр басындағы ресейлік мамандардың статистикалық мәліметтері бойынша Лепсі уезіндегі ауылдарда Алдияр батырдан тікелей өзінен тараған әулеттердегі шаңырақ пен адамдар саны төмендегідей болған екен:

Қуаттар – 200-дей шаңырақ, 1000-нан аса адам;

Медеттер – 368 шаңырақ, 1714 адам;

Кенжебайлар – 400-дей шаңырақ, 2000-дай адам;

Кенембайлар – 143 шаңырақ, 625 адам[11, 294-402].

 Жалпы алғанда, XX ғасыр басында осы көрсетілген төрт аталықтардағы шаңырақ саны – 1100-ден асса, олардағы адамдар саны 5500-ге жуықтаған. Қазіргі күнде шамалап есептесек, арада өткен бір ғасырдан астам уақыт ішінде олардың саны бірнеше өскендеп есептейміз.

 Енді осы жұмысымызда Алдияр батырға қатысты айтылған ой-пікірлеріміздің бәрін түйіндей келе, мынадай жалпы қорытындылар жасаймыз.

 Біріншіден, Қазақ Елінің тәуелсіздік алуымен Отандық тарихнама бұрынғы маркстік методологиядан бас тартып, ұлт тарихын зерттеуде өркениеттік ұстанымға көшеді де, соның нәтижесінде еліміздің тарихында қазақ халқына адал қызмет жасаған барлық әлеуметтік топтардағы тұлғалар тарихы жаңаша көзқарас тұрғысынан зерттеле бастайды. Сол арқылы қазақ халқы өзінің көптеген тарихи тұлғаларын танып, біле бастады. Солардың бірі – халқымен қайта қауышқан Алдияр батыр.

 Екіншіден, Алдияр батырдың заманы қазақ халқының тарихындағы хандық дәуір деп аталатын кезеңге сәйкес келіп, оның соңғы үш сатысында өтеді. Әсіресе, Тәуке хан билігі тұсындағы «алтын ғасыр» деп аталатын кезеңде өмір сүріп, Алдияр батыр өзге де тарихи тұлғалармен бірге қазақ халқы үшін «қой үстіне бозторғай жұмыртқалаған заманды» қалыптастыруға өз үлесін қосады. Ол тарихи тұлға ретінде сол замандағы аумалы-төкпелі күндерде Қазақ Елінің ішкі-сыртқы тыныштығы үшін, қан майдандарда елінің азаттығы үшін күреседі.

 Үшіншіден, жеке басындағы батырлық пен қолбасшылық қасиеті арқылы, рубасылық қызметі арқылы және аруақты және киелілік қасиеттері арқылы есімі Садыр руының ұранына айналады. Есімі ұранға айналған тұлғалардың ешқашан ел есінен кетпейтіндігі белгілі. Алдияр батырдың дүниеден озғанына 300 жылдан астам уақыт өтсе де, халқы оны ешқашан жадынан шығарған емес. Уақыт өткен сайын оның есімі айшықтана түседі. Бүгінгі күндері Алдияр батырға қатысты жүргізіліп жатқан іс-шаралар соның айғағы.

 Төртіншіден, Алдияр батырдың өз кіндігінен таралған ұрпақтардың өзі жеке ру секілді бір қауым елге айналып отыр. Оның ұрпақтарының арасында батыр бабасы туралы небір тарихи аңыз-әңгімелер көп деп санауға болады. Оларды жинақтап жеке кітап түрінде шығару кезек күттірмейтін шаруа. Болашақ ұрпақтар үшін бұл іс өте маңызды.

 **Әдебиеттер:**

1. Ақтайлақ би. Шығармалары және тарихи деректер. Құрастырушы: С.Қорабаев. – Алматы, 1991. -115 бет.
2. Мұсабекұлы Д. Аманат-шежіре мұрасы. Араб тілінен аудартып, баспаға әзірлеген Қ.С. Бестібаев. – Алматы, 2006. -20 б.
3. Жұпбаев Қ. Найман шежіресі. – Талдықорған, 2006. -37 б.
4. Орта жүз Найман руларының Қырықмылтық Сүлеймен би таратқан шежіресі. – Үржар, 1992. -88 бет.
5. Арғынбаев Х., Мұқанов М., Востров В. Қазақ шежіресі хақында (Құрастырған Ә.Пірманов). – Алматы, 2000. -143-368 бб.
6. Бейсенбайұлы Ж. Қазақ шежіресі. – Алматы, 1994. -126 б.;
7. Найман шежіресі. Орталық Ғылыми кітапхананың қолжазбалар қоры. №1904 қолжазба. -181-356 бб.
8. Тынышпаев М. Материалы к истории киргиз-казахского народа. – Ташкент, 1925. -72 б.
9. Тынышпаев М. История казахского народа. Саставители и авторы предисловия проф. Такенов А.С. и Байгалиев Б. – Алма-Ата, «Қазақ университеті», 1993, 224 стр.
10. Сборник узаконений о киргизах степных областей. Составил старший советник Тургайского областного правления И.И.Крафт. – Оренбург, 1898.
11. Материалы по исследованию туземнаго и русскаго старожильческаго хозяйства и землепользования в Семиреченской области, собранные и разработанные под руководством П.П.Румянцева. Т.1. Лепсинский уезд. Вып.1. Поаульные таблицы статических сведений о киргизском хозяйстве Лепсинского уезда Семиреченской области. -294-445 бб.
12. Материалы по исследованию туземнаго и русскаго старожильческаго хозяйства и землепользования в Семиреченской области, собранные и разработанные под руководством П.П.Румянцева. Т.1. Лепсинский уезд. Вып.1. Сводная таблица статических сведений о киргизском хозяйстве по административным аулам, волостям и уезду. -461 б.
13. Хасенов Ә. Қазақ тарихының бес мың жылдық баяны. Алматы: Мектеп, 1996 – 296 б.
14. Хасенов Ә. Қазақ тарихының бес мың жылдық баяны. Алматы: LEM, 2020. 416 бет. (Толықтырылған екінші басылымы).
15. Қазақстан. Ұлттық энциклопедия. Т.1. – Алматы, 1998.
16. Ежегодник. Материалы для статистики Туркестанского края. Под редакцией Н.А.Маева. Вып.1. -153-159 бб.
17. Кәрібаев Б. Қазақ хандары туралы зерттеулер (XV ғ. ортасы – XVIII ғ. басы). – Алматы: Қазақ университеті, 2019. – 228 б.
18. Казахско-русские отношения в XVI-XVIII веках.(Сборник документов и материалов). Издательство Академии Наук Казахской ССР. Алма-Ата, 1961.
19. История Казахской ССР. Том І. Алма-Ата, 1957, С.175.;
20. Қазақ ССР тарихы (көне заманнан бүгінге дейін) бес томдық. ІІ том. Алматы, 1983, 401 б;
21. История Казахстана в пяти томах. Том 2. Алматы, Атамұра, 1997, С. 424.;
22. Жолдасбайұлы С. Ежелгі және ортағасырлардағы Қазақ елінің тарихы Жоғары оқу орындарының студенттеріне арналған оқулық. А., 2010. 286 б.
23. Султанов Т.И. Поднятые на белой кошме. Потомки Чингиз-хана. – Алматы, 2001.
24. Құдайбердіұлы Ш. Түрік, қырғыз-қазақ һәм хандар шежіресі. Алматы, Қазақстан; Сана, 1991.
25. Левшин А.И. Описание киргиз-казачьих, или киргиз-кайсацких, орд и степей (под общей редакцией академика М.К.Козыбаева). –Алматы, «Санат», 1996.
26. Златкин И.Я. История Джунгарского ханства. 1635-1758. Издание второе. Наука, М., 1983.
27. Қазақстан. Ұлттық энциклопедия. Т.1. – Алматы, 1998.